Justiits- ja Digiministeerium
Suur-Ameerika 1
10122 Tallinn

info@just.ee
kart.nemvalts@just.ee

 11.02.2025

**PÖÖRDUMINE
autoriõiguse seaduse (AutÕS) muutmise väljatöötamiskavatsuse (23.11.2023) kohta blokeerimismeetmega seonduvalt**

Pöördume Justiits- ja Digiministeeriumi poole, et avaldada oma liikmete nimel muret hetkeolukorra üle, sest Eestis ei ole jätkuvalt võimalik efektiivselt tõkestada ligipääsu välismaistele piraatlehtedele, mis levitavad kontrollimatult meie liikmete (Eesti filmiprodutsendid ja audiovisuaalkunsti autorid) audiovisuaalseid teoseid.

AutÕS muutmise väljatöötamiskavatsuse (23.11.2023) punktis 2. toodud blokeerimismeede on meie arvamusel ääretult vajalik meede tõkestamaks autoriõigusi ja autoriõigusega kaasnevaid õigusi rikkuva sisu kättesaadavust Eesti territooriumil. Leedus, Soomes, Rootsis, Norras, Taanis, Hollandis, Saksamaal, Austrias, Prantsusmaal, Itaalias, Hispaanias, Portugalis, Kreekas, Suurbritannias ja Iirimaal on blokeerimismeedet rakendatud sadade rahvusvaheliselt tuntud autoriõigusi rikkuvate veebikeskkondade suhtes, mille vahendusel suunatakse üldsusele laiaulatuslikult litsentseerimata sisu, tekitades seeläbi suurt kahju sisuloojatele.

Meie hinnangul on blokeerimismeede kiirelt muutuvas online keskkonnas hädavajalik õiguskaitsemeede, mis aitab tõkestada autoriõiguse ja autoriõigusega kaasnevate õiguste rikkumisi olukorras, kus õigusi rikkuva sisu pakkuja ei reageeri õiguste omajate nõuetele ja tegeleb teadlikult litsentseerimata sisu üldsusele suunamisega.

Sestap palume teil AutÕS muutmise väljatöötamiskavatsuse punktis 2. toodud blokeerimismeede võimalikult kiiresti seaduseks vormistada.

Eesti Filmitööstuse Klaster / Nikolai Mihailišin, juhatuse esimees
Eesti Audiovisuaalautorite Liit / Liina Triškina-Vanhatalo, juhatuse esimees
Eesti Filmilavastajate Gild / German Golub, juhatuse liige
Eesti Stsenaristide Gild / Sven-Sander Paas, juhatuse liige